**Sestais Latvijas čempionāts 3x3 basketbolā**

**2017. gada 20. maijs – 26. augusts**

**Nolikums**

**1. Turnīra mērķis un uzdevumi**

1.1. Veicināt 3x3 basketbola attīstību;

1.2. Noskaidrot labākās 3x3 basketbola komandas Latvijā.

**2. Organizācija un vadība**

2.1. Latvijas čempionātu 3x3 basketbolā (turpmāk – Sacensības) organizē biedrība “STREETBASKET”, atbilstoši līgumam ar Latvijas Basketbola savienību (LBS).

**3. Norises laiks un vieta**

3.1. Sacensības notiek no 2017. gada 20. maija līdz 26. augustam astoņās pilsētās – 20. maijā Jēkabpilī, 27. maijā Ogrē, 17. jūnijā Jelgavā, 22. jūlijā Krāslavā, 23. jūlijā Cēsīs, 5. augustā Bauskā, 12. augustā Saldū, 26. augustā Kuldīgā;

3.2. Organizatori patur tiesības koriģēt Sacensību kārtību, spēļu skaitu, spēļu laikus un dienas.

**4. Sacensību grupas un dalībnieku vecums**

Sacensības tiek organizētas piecās grupās:

4.1. Vīriešu grupa – vīrieši, kuri dzimuši 2000. gadā un vecāki;

4.2. Sieviešu grupa – sievietes, kuras dzimušas 2000. gadā un vecākas;

4.3. U16 grupa – jaunieši, kuri dzimuši 2001. gadā un jaunāki;

4.4. U14 grupa – jaunieši, kuri dzimuši 2003. gadā un jaunāki;

4.5. U12 grupa – jaunieši, kuri dzimuši 2005. gadā un jaunāki.

**5. Sacensību norises kārtība**

5.1. Sacensības notiek saskaņā ar Starptautiskās Basketbola federācijas (FIBA) 3x3 basketbola noteikumiem, atsevišķos punktos pieļaujot Sacensību Nolikumā paredzētas atkāpes.

5.2. U12 vecuma grupa spēlē ar 5. izmēra basketbola bumbām.

5.3. Vīriešu, Sieviešu, U16 un U14 grupās spēlē ar 6. izmēra “Molten” 3x3 basketbola bumbām.

5.4. Sacensību izspēles kārtība tiek noteikta atkarībā no pieteikto komandu skaita;

5.5. Katrai komandai katrā posmā tiek nodrošinātas vismaz trīs spēles (sacensību organizatori negarantē komandu ierašanos uz spēlēm).

5.6. Priekšsacīkstēs komandas ar izlozes palīdzību tiek sadalītas apakšgrupās.

5.7. Priekšsacīkstēs tiek noskaidrotas komandas, kuras kvalificējas izslēgšanas turnīram.

5.8. Apakšgrupu turnīru un izslēgšanas turnīru pirmo kārtu spēles ilgst līdz brīdim, kad viena komanda guvusi vismaz 11 punktus, sasniedzot divu punktu pārsvaru (11:9, 12:10, 13:11 utt.). Finālspēles visās grupās notiek līdz 15 punktiem vai līdz divu punktu pārsvaram (15:13, 16:14, 17:15 utt.).

5.9. Organizatori patur tiesības katrā posmā ierobežot komandu skaitu.

**6. Rezultātu vērtēšana**

6.1. Priekšsacīkšu grupā augstāku vietu ieņem komanda ar lielāku uzvaru skaitu;

6.2. Ja divām komandām ir vienāds uzvaru skaits, tiek ņemts vērā savstarpējās spēles rezultāts;

6.3. Ja trijām vai vairāk komandām ir vienāds uzvaru skaits, augstāku vietu ieņem komanda, kura apakšgrupas turnīrā guvusi vairāk punktu.

6.4. Ja visi trīs rādītāji ir vienādi, augstāku vietu ieņem komanda, kurai ir vairāk reitinga punktu.

**7. Dalības maksa**

7.1. Vīriešu grupa – 10.00 EUR komandai par Sacensību posmu;

7.2. Sieviešu grupa, U16 grupa, U14, grupa, U12 grupa – 6.00 EUR komandai par Sacensību posmu.

**8. Reģistrēšanās un pieteikšanās**

8.1. Visiem 13 gadu vecumu sasniegušajiem spēlētājiem pirms komandas pieteikuma iesniegšanas jābūt izveidotam spēlētāja profilam Starptautiskās Basketbola federācijas (FIBA) 3x3 basketbola sacensību platformā “3x3planet.com”;

8.2. Komandu pieteikšana Vīriešu grupā, Sieviešu grupā, U16 grupā un U14 grupā tiek veikta FIBA 3x3 basketbola sacensību platformā “3x3planet.com” vai divas stundas līdz attiecīgā posma sākumam turnīra norises vietā;

8.3 U12 grupas komandām un komandām, kurās vismaz viens no spēlētājiem nav sasniedzis 13 gadu vecumu, pieteikums jāiesniedz uz e-pastu Renars.buivids@lbs.lv, norādot komandas nosaukumu, pārstāvēto pilsētu, spēlētāju vārdus, uzvārdus un dzimšanas datus;

8.4. 18 gadu vecumu nesasniegušo dalībnieku vecākiem jāapliecina piekrišana bērna līdzdalībai sacensībās, parakstot “Nepilngadīgas personas līdzdalības saskaņojuma formu”. Tās nepieciešams iesniegt, reģistrējoties pirmajam posmam, kurā dalībnieks spēlē.

**9. Komandu sastāvs**

9.1. Uz katru Sacensību posmu komandai atļauts pieteikt līdz četriem spēlētājiem. Sacensību sezonā kopumā komandu var pārstāvēt ne vairāk par astoņiem spēlētājiem;

9.2. Sacensību dalībniekiem katrā no posmiem atļauts pārstāvēt citu komandu.

**10. Tiesneši**

10.1. U12 grupā un U14 grupā spēles vadību veic LBS vai LJBL licencēti tiesneši;

10.2. Vīriešu grupā, Sieviešu grupā, U16 grupā spēles vada paši spēlētāji.

**11. Apbalvošana**

11.1. Katrā Sacensību posmā grupās pirmās trīs vietas ieguvušās komandas saņem balvas no atbalstītājiem.

11.2. Sacensību kopvērtējumā katras grupas pirmās vietas ieguvēji tiek apbalvoti ar čempionu kausu un medaļām, bet otrās un trešās vietas ieguvēji – ar medaļām no Latvijas Basketbola savienības; pirmo trīs vietu ieguvēji saņem arī Sacensību atbalstītāju balvas.

**12. Kopvērtējums**

12.1. Sacensību katrā posmā komandas saņem punktus, atbilstoši izcīnītajām vietām: 1. vieta – 100 punkti, 2. vieta – 75 punkti, 3. vieta – 60 punkti, 4. vieta – 45 punkti, 5.-8. vieta – 30 punkti, 9. – 16. vieta – 20 punkti, 17. vieta un pārējās komandas – 10 punkti.

12.2. Sacensību kopvērtējumā tiek ņemti vērā katras komandas seši labākie rezultāti. Ja komanda piedalījusies septiņos vai astoņos posmos, tad par katru no tiem tiek ieskaitīti papildus 10 punkti;

12.3. Ja Sacensību kopvērtējumā komandām ir vienāds punktu skaits, augstāku vietu ieņem komanda, kura kādā no posmiem sasniegusi labāko rezultātu. Ja šis rādītājs ir vienāds, vietas izšķir pēdējā posmā sasniegtais rezultāts.

**13. Informācija**

13.1. Aktuālā informācija par Sacensībām tiek publicēta LBS mājaslapā “basket.lv” un “STREETBASKET” mājaslapā “ghetto.lv”.

13.2. Sacensību katra posma rezultāti tiek publicēti FIBA mājas lapā “3x3planet.com”.

Latvijas Basketbola savienības 3x3 koordinators Renārs Buivids

E-pasts: renars.buivids@lbs.lv; tālrunis: 29466646